ተጓዳኝ ሕመም ያለባቸው፣ በበሽታው ከፍተኛ የሰውነት ክብደት መቀነስ ያጋጠማቸው ከሌላው በተለየ የጎንዮሽ ጉዳቱ ይጠነክርባቸዋል፡፡ የጎንዮሽ ጉዳቱ ሳይቆይና ሥር ሳይሰድ ክትትል ከተደረገበት ግን በሕክምና የሚድን ይሆናል፡፡ አለዚያ በሕክምና የማይድን ዘለቄታዊ ችግር ሆኖ ይቀጥላል፡፡ ‹‹በመድኃኒቱ የጎንዮሽ ጉዳት የመስማት ችግር ያጋጠማት ጓደኛዬ ለጆሮዋ ሕክምና ስትከታተል ቆይታ ነበር፡፡ ነገር ግን ወዲያው ባለመታከሟ ድንገት አንድ ቀን ጆሮዋ መስማት አቆመ፡፡ የሰው ከንፈር ሲንቀሳቀስ ታያለች እንጂ አይሰማትም ነበር፤›› በማለት በዘላቂነት ሊደርስ ስለሚችለው ጉዳት ተናግረዋል፡፡ አብራቸው መድኃኒቱን ትወስድ የነበረችው ሌላ ጓደኛቸውም በጆሮዋ ከደረሰው ጉዳት ባሻገር ባጋጠማት የጉበት መቆጣት ብዙም ሳትቆይ ሕይወቷ ማለፉን አስታውሰዋል፡፡
